OBH 7535/1996.
az állampolgári jogok országgyűlési biztosának
jelentése

Előadó: Dr. Garamvári Miklós

A vizsgálat megindítása és a megállapított tényállás

A Panaszos beadványában sérelmezte, hogy az Adó-és Pénzügyi Ellenőrzési Hivatal Dél-Budapesti Igazgatósága, a Panaszos adóügyének intézése során nem a kellő körültekintéssel járt el.

Az ügyben a vizsgálatot 1997. május 14-én megindítottam.

Az Adó-és Pénzügyi Ellenőrzési Hivatal Dél-Budapesti Igazgatóságának vezetőjét felkértem arra, hogy vizsgáltassa meg történt-e mulasztás a nyilvántartás vezetésére valamint ezzel összefüggésben a határozathozatalra vonatkozó szabályok megtartásában. Kértem továbbá, hogy az esetleges mulasztásért felelős személlyel szemben tegye meg a szükséges intézkedéseket.

Az általam kért és adóhatóság vezetője által elrendelt vizsgálat megállapította, hogy a Panaszos adófolyószámlájának vezetésénél, valamint az ezzel kapcsolatos határozat meghozatalnál az adóhatóság és jogelődje nem a vonatkozó jogszabályok rendelkezéseinek megfelelően járt el. A jogsértő eljárás a Magyar Köztársaság Alkotmányának 2. § (1) bekezdésében deklarált jogállamiságból fakadó jogbiztonság követelményének megsértésével alkotmányos visszásságot okozott.
 
Az általam kezdeményezett belső vizsgálat eredményeként a kirótt késedelmi pótlék teljes egészében törlésre, a Panaszos által befizetett összeg visszautalásra került.

A hasonló esetek elkerülése érdekében az adóhatóság vezetője felhívta az Adókönyvelési Főosztály vezetőjének a figyelmét a munkatársak jogszabályi ismeretének konzultáció keretén belüli folyamatos karbantartására, az elvégzett munka fokozatos ellenőrzésére.
  
Fentiekről a Panaszost 1997. június 16-án kelt levelemben tájékoztattam.

Budapest, 1997. június 16.

									Gönczöl Katalin